Medietilsynet og Barnevakten får klager

XXL endrer sendeskjema

Sterke reaksjoner på zombie-reklamefilm

(VG Nett) Sportskjeden XXLs reklamefilm med zombier i hovedrollen ble for sterk kost for mange seere.

Maria Mikkelsen

Mathias Jørgensen

Oppdatert 8. mars 2013

Artikkelen er over syv år gammel

Reklamen viser en gruppe zombier som jager uskyldige mennesker i et tilsynelatende idyllisk forstad. Menneskene går etter hvert til motangrep ved å skyte pucker og fotballer mot dem, mens zombiene på sin side blant annet mister armene under et golfslag.

I helgen ble den sendt i reklamepausene til programmer som Norske Talenter og Senkveld på TV 2.

Sent søndag kveld meldte XXL på sin Facebook-side at reaksjonene var så sterke at de nå ville be TV 2 om å stoppe filmen inntil videre.

- Vi har bommet på våre vurderinger på hvordan denne ville bli mottatt. Dette hadde vi faktisk ikke ventet oss, skriver de på sin Facebook-side.

Sterke reaksjoner

På samme Facebook-side har det de siste par dagene kommet en strøm av sinte tilbakemeldinger på reklamen som ble sendt i beste sendetid.

«Grusom reklame dere har !!!! Hva søren er vitsen i sånt???? Skam dere og vis respekt med å fjerne den øyeblikkelig!!! Får i hvert fall ikke lyst til å bli kunde hos dere nå !!! Fy!!!»

«Jeg vil gjerne gi dere en klar tilbakemelding på en idiotisk og provoserende reklame som går på tv for tiden. Den er fullstendig uakseptabel! Neppe beregnet barn på 9 år som min sønn.»

XXL sier at reklamen er sendt etter klokken 21. Organisasjonen Barnevakten har likevel fått flere klager fra foreldre som mener filmen er voldelig og ekkel, og som reagerer på at zombier mister lemmer.

- Jeg blir stadig overrasket over hvilke reklamer som sendes før og under program som blitt sett på som familieprogram, heter det i en av klagene.

Også Medietilsynet har fått flere klager fra privatpersoner som synes innholdet er skremmende.

- Vi kommer til å vurdere å se på saken, sier Lars Tore Kletvang.

REAKSJONER: PÅ XXLs Facebook-sider har mange gitt klar beskjed om hva de synes om sportskjedens nye reklamefilm. Foto: FAKSIMILE



Begrenser sendeflaten

Mandag ettermiddag har XXL vurdert saken på nytt og bestemt seg for at filmen ikke lenger skal sendes i tilknytning til familieprogram.

- De henvendelsene vi har fått er at hele familien sitter rundt TV-en fredag kveld, og at man tenker på barna. Vi ønsker ikke at det skal bli negativitet rundt det, sier Tom Erik Kjønø i XXL.

Han sier at han ikke lenger er sikker på at reaksjonene var så mange som de i utgangspunktet hadde inntrykk av.

- Vi er litt usikre på hvilket omfang det er snakk om. Det har vært noen titalls kommentarer på Facebook-siden, mens mange hundre tusen har sett den.

Valget falt på zombier fordi de ønsket å tiltrekke seg en yngre målgruppe, forklarer han.

- Det har vært en zombie-bølge over lengre tid. Når vi laget denne skjønte vi at vi ikke kom til å treffe så bredt og folkelig, men kanskje mer en ungdommelig gruppe som har en relasjon til temaet og som skjønner humoren. Samtidig ønsket vi å bryte gjennom lydmuren i reklamer, sier Kjønø.

Publisert: 26.11.12 kl. 22:21 Oppdatert: 08.03.13 kl. 14:19